Sra. Alcaldessa de l’Ajuntament de les Coves de Vinromà.

Miguel Angel Rodrigo Sancho, amb DNI 18923259-D, número de telèfon de contacte 678 785 987 i adreça de correu electrònic: miguelangelrodrigosancho@gmail.com, 
en nom i representació de l’Associació Nostra Terra, CIF G-09739251 i Núm. de Registre d'Associacions de la Comunitat Valenciana CV-01-062876-CS, 
EXPOSA,
Davant la negativa d’eixa Alcaldia a reunir-se amb l'Associació a la qual represente, passem a comunicar-li per escrit els punts que ens haguera agradat exposar personalment davant vosté:

1. Les instal·lacions per a energies renovables són necessàries en el moment actual, però molts d'aquests projectes pretenen instal·lar-se en terrenys rústics, on les condicions són més favorables per a les empreses promotores. Cal protegir les zones agrícoles productives i residencials d'aquests projectes, majoritàriament especulatius, que envairan el nostre territori i acabaran amb la nostra manera de viure, si no es realitza una planificació i ordenació en la implantació de les energies renovables.
La prova la tenim amb la macroplanta fotovoltaica Magda, que pretén ocupar centenars d'hectàrees del nostre terme municipal, íntegrament terreny agrícola productiu i una bona part de producció ecològica.
2. Al ple del 6 d’abril de 2022 es van aprovar dues mocions presentades pel Partit Popular i pel Partit Socialista: Una declaració institucional en contra el projecte Magda i una suspensió d’atorgament de llicències per a instal·lacions d’Energies Renovables. La suspensió s’ha de publicar en el DOGV per a què siga efectiva, i després de més de dos mesos encara no s’ha publicat.
Les moratòries en l’atorgament de llicències no es demanen per a deixar de donar llicències i prou; es demanen, en aquest cas, per a tindre temps per a iniciar els procediments de modificació del planejament urbanístic i determinar quins terrenys han de tindre una protecció agrícola o residencial, enfront dels projectes d'implantació d’energies renovables.


3. El nostre terme municipal és de capacitat agrològica moderada i el Decret Llei 1/2022 del Consell de la Generalitat de 22 d’abril, dona 6 mesos de temps per a què els municipis que no tinguen alta capacitat agrològica puguen justificar la necessitat d’aplicar un règim de protecció a l'activitat agrícola i a la possible degradació de l'entorn paisatgístic pròxim a usos residencials o d’alt valor local. El termini del què disposa l’Ajuntament és fins al 22 d’octubre. Si no es compleix eixe termini la moratòria aprovada no tindria cap efecte.
Creiem que al terme municipal de les Coves, està més que justificat aquest règim de protecció als terrenys agrícoles productius i a les zones residencials, els masos. Principalment per la rellevància que té el sector primari al nostre municipi i per la població disseminada que tenim.
Demorar l'execució dels acords pensem que va contra l’interés general, ja que els terminis per a iniciar les modificacions estan també regulats pel mateix Decret Llei 1/2022, que dona tres mesos (fins al 22 de juliol), per a què l’Ajuntament comence el procediment de modificació del planejament urbanístic.

És per això que


SOL·LICITEM:
Que s’executen els acords del ple de 6 d’abril de 2022, en relació amb el projecte d’instal·lació fotovoltaica Magda. Concretament l'aprovació de la declaració de rebuig a este projecte, l'aprovació de suspendre l’atorgament de llicències, i que s’inicie el procediment de modificació del planejament urbanístic que regule les instal·lacions d’energies renovables. Cal evitar que ocupen terres agrícoles productives i zones habitades, i cal salvaguardar el futur del món rural.
